Document ID: 32011R1020
Publication Date: 2011-10-14

Title and Content:
IZVEDBENA UREDBA KOMISIJE (EU) št. 1020/2011
z dne 14. oktobra 2011
o spremembi Izvedbene uredbe (EU) št. 543/2011 glede najvišjega zneska podpore za nektarine in breskve, umaknjene s trga
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 103h v povezavi s členom 4 Uredbe,
ob upoštevanju naslednjega:
(1)
Uredba (ES) št. 1234/2007 in Izvedbena uredba Komisije (EU) št. 543/2011 z dne 7. junija 2011 o določitvi podrobnih pravil za uporabo Uredbe Sveta (ES) št. 1234/2007 za sektorja sadja in zelenjave ter predelanega sadja in zelenjave (2) določata pravila za uporabo ukrepov za preprečevanje in upravljanje kriz v zvezi s sadjem in zelenjavo, katerih proizvodnja je zelo nepredvidljiva.
(2)
Na trgu lahko pride do presežkov sadja in zelenjave, kar lahko povzroči precejšnje motnje. V takem primeru lahko ukrepi za preprečevanje in upravljanje kriz v skladu s členom 103c(2)(a) Uredbe (ES) št. 1234/2007 in členom 75 Izvedbene Uredbe (EU) št. 543/2011 vključujejo umik s trga zaradi ustalitve proizvodnih cen.
(3)
V skladu s členom 79(1) Izvedbene uredbe (EU) št. 543/2011 Priloga XI k navedeni uredbi določa najvišje zneske podpore za proizvode, umaknjene s trga, iz navedenega člena. Te zneske je treba določiti, da se prepreči, da umiki s trga ne bi postali stalna nadomestna oblika prodaje za proizvode namesto dajanja v promet, ter se hkrati zagotovi, da ostanejo učinkovito orodje za preprečevanje in upravljanje kriz.
(4)
Zaradi trenutnih razmer na trgu breskev in nektarin ter zaradi ublažitve vpliva nenadnega poletnega padca cen je treba najvišji znesek podpore za nektarine in breskve, umaknjene s trga, prilagoditi.
(5)
Izvedbeno Uredbo (EU) št. 543/2011 je zato treba ustrezno spremeniti.
(6)
Nove zneske podpore je treba uporabljati od 19. julija 2011 dalje, to je od obdobja, ko je postalo jasno, da je padec cen za breskve in nektarine znaten. Ta uredba zato začne veljati na dan objave.
(7)
Upravljalni odbor za skupno ureditev kmetijskih trgov ni dal mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Priloga XI k Izvedbeni uredbi (EU) št. 543/2011 se nadomesti z besedilom iz Priloge k tej uredbi.
Člen 2
Ta uredba začne veljati na dan objave v Uradnem listu Evropske unije.
Uporablja se od 19. julija 2011.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. oktobra 2011

Classification:
Level 1 Topics: 100147
100157
100156
Level 2 Topics: 100191
100253
100246
Level 3 Topics: 2972
1115
2449
All Topics: 1117
2622
3165
3618
926